NARIADENIE KOMISIE (ES) č. 556/2007
z 23. mája 2007,
ktorým sa mení a dopĺňa nariadenie (ES) č. 1622/2000 ustanovujúce niektoré podrobné pravidlá na uplatňovanie nariadenia Rady (ES) č. 1493/1999 o spoločnej organizácii trhu s vínom a ustanovujúce Zákonník Spoločenstva pre vinárske (enologické) postupy a procesy
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 1493/1999 zo 17. mája 1999 o spoločnej organizácii trhu s vínom (1), a najmä na jeho článok 46 ods. 1,
keďže:
(1)
V bode 3 odseku A prílohy V k nariadeniu (ES) č. 1493/1999 sa ustanovuje možnosť odchýliť sa od maximálnej hodnoty celkového obsahu oxidu siričitého, ak si to vyžadujú klimatické podmienky.
(2)
V nariadení Komisie (ES) č. 1622/2000 (2) sa ustanovujú niektoré podrobné pravidlá uplatňovania nariadenia (ES) č. 1493/1999 týkajúce sa najmä maximálnych hodnôt celkového obsahu oxidu siričitého vo víne. Najmä v článku 19 ods. 4 sa stanovuje, že v prílohe XIIa k uvedenému nariadeniu sa zostaví zoznam prípadov, v ktorých môžu členské štáty z dôvodu klimatických podmienok povoliť zvýšenie maximálnych hodnôt celkového obsahu oxidu siričitého nižších ako 300 miligramov na liter maximálne o 40 miligramov na liter.
(3)
Listom z 1. marca 2007 francúzska vláda požiadala oprávnenie na zvýšenie maximálnych hodnôt celkového obsahu oxidu siričitého vo víne, ktorý je stanovený na menej ako 300 miligramov na liter, maximálne o 40 miligramov na liter vína vyrobeného na území departementov Bas-Rhin a Haut-Rhin z úrody hrozna zobratej v roku 2006 ako následok výnimočne nepriaznivých klimatických podmienok. Táto požiadavka by sa mala pripustiť.
(4)
Z technickej poznámky, ktorú poskytli francúzske orgány, vyplýva, že množstvo oxidu siričitého potrebné na zabezpečenie riadneho vínneho kvasenia a riadneho uchovania vín, ktorých sa tieto nepriaznivé podmienky týkajú, a ich vhodnosti na uvedenie na trh je vhodné v porovnaní s bežne povoleným obsahom zvýšiť. Toto dočasné opatrenie je jedinou dostupnou možnosťou, ako využiť hrozno ovplyvnené nepriaznivými klimatickými podmienkami na výrobu vín vhodných na uvedenie na trh. Podľa meraní, ktoré vykonal Institut Technique du Vin (Technický inštitút pre víno), sa odhaduje, že množstvo vín, ktorých sa týka táto odchýlka, predstavuje približne 25 % celkového množstva vyrobeného v tejto oblasti.
(5)
Nariadenie (ES) č. 1622/2000 by sa malo zodpovedajúcim spôsobom zmeniť a doplniť.
(6)
Opatrenia ustanovené v tomto nariadení sú v súlade so stanoviskom Riadiaceho výboru pre víno,
PRIJALA TOTO NARIADENIE:
Článok 1
Príloha XIIa k nariadeniu (ES) č. 1622/2000 sa nahrádza znením v prílohe k tomuto nariadeniu.
Článok 2
Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 23. mája 2007